**PREDKLADACIA SPRÁVA**

Ministerstvo životného prostredia Slovenskej republiky predkladá do Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Veľký Bukovec a jej ochranné pásmo (ďalej len „návrh nariadenia vlády“) v nadväznosti na uznesenie vlády Slovenskej republiky č. 508 zo 14. októbra 2019 k návrhu úpravy hraníc slovenských komponentov lokality svetového dedičstva UNESCO Staré bukové lesy a bukové pralesy Karpát a iných regiónov Európy (ďalej len „lokalita Svetového dedičstva UNESCO“).

V zmysle uvedeného uznesenia už 19. augusta 2020 vláda Slovenskej republiky schválila nariadenie vlády Slovenskej republiky č. 234/2020 Z. z., ktorým sa vyhlasuje prírodná rezervácia Rydošová a nariadenie vlády Slovenskej republiky č. 237/2020 Z. z., ktorým sa vyhlasuje prírodná rezervácia Vihorlatský prales a jej ochranné pásmo.

Navrhovaná prírodná rezervácia (PR) Veľký Bukovec je členená na zónu A a zónu B. Zóna A prilieha k existujúcim národným prírodným rezerváciám a prírodným rezerváciám (Jarabá skala, Pľaša, Stužica a Borsukov vrch) úzkym pásom, z ktorého vybieha územie pozdĺž hrebeňa Veľkého Bukovca až k existujúcej PR Borsučiny. Veľký Bukovec spolu s uvedenými chránenými územiami má byť súčasťou komponentu Stužica-Bukovské vrchy lokality Svetového dedičstva UNESCO podľa návrhu na modifikáciu hraníc lokality UNESCO schváleného uznesením vlády SR č. 508 zo dňa 14. októbra 2019. Zóna B a ochranné pásmo navrhovanej PR Veľký Bukovec majú byť súčasťou nárazníkovej zóny lokality Svetového dedičstva UNESCO.

Celková výmera PR Veľký Bukovec je 973,9761 ha. Z toho zóna A, ktorá je súčasťou jadrovej zóny komponentu Stužica-Bukovské vrchy lokality UNESCO, má výmeru 270,7814 ha a zóna B, ktorá je tvorená prísnejšou nárazníkovou zónou B1 komponentu Stužica-Bukovské vrchy, má výmeru 703,1947 ha. Ochranné pásmo je tvorené nárazníkovou zónou B2 komponentu Stužica-Bukovské vrchy a má výmeru 4986,4508 ha.

Účelom vyhlásenia PR Veľký Bukovec je zabezpečiť zachovanie priaznivého stavu predmetu ochrany PR Veľký Bukovec, ktorým sú dva prioritné biotopy európskeho významu, štyri biotopy európskeho významu, biotopy ôsmich druhov živočíchov európskeho významu, biotopy jedného druhu živočícha národného významu a biotopy desiatich druhov vtákov európskeho významu a sťahovavých druhov vtákov ako aj zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa v PR Veľký Bukovec.

Hlavný cieľ ochrany je stanovený v projekte ochrany, spracovanom ako podklad na vyhlásenie PR Veľký Bukovec. Projekt ochrany o PR Veľký Bukovec je zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/poprvelkybukovec/>.

V zmysle § 50 zákona č. 543/2002 Z. z. o ochrane prírody a krajiny v znení neskorších predpisov. Okresný úrad Prešov listom zo dňa 16. marca 2020 oznámil zámer vyhlásiť PR Veľký Bukovec a po prerokovaní vznesených pripomienok následne listom zo dňa 21. septembra 2020 oznámil ukončenie procesu prerokovania zámeru vyhlásiť PR Veľký Bukovec. K zámeru bolo vznesených 15 pripomienok (z toho 4 zásadné) od 9 subjektov.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody pred predložením návrhu na vyhlásenie PR Veľký Bukovec na rokovanie vlády Slovenskej republiky, ako aj pred jej zápisom do katastra nehnuteľností doručí správcovi informačného systému (§ 38 ods. 2 zákona 326/2005 Z. z. o lesoch v znení neskorších predpisov) na adresu nlc@nlcsk.org a nlc-ulzi@nlcsk.org hranice chráneného územia v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 24. novembra 2020 do 14. decembra 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá s rozporom s Ministerstvom pôdohospodárstva a rozvoja vidieka Slovenskej republiky.

Dátum účinnosti návrhu nariadenia vlády je navrhnutý na 15. september 2021.